Αούνγκ Σαν

Ο Αούνγκ Σαν (βιρμ. ဗိုလ်ချုပ် အောင်ဆန်း, 13 Φεβρουαρίου 1915 – 19 Ιουλίου 1947) ήταν Βιρμανός πολιτικός, ακτιβιστής και επαναστάτης. Διεδραμάτισε αποφασιστικό ρόλο στον αγώνα για την ανεξαρτησία της πατρίδας του από τη βρετανική διοίκηση, αλλά δεν έζησε για να τη δει, καθώς δολοφονήθηκε ένα εξάμηνο πριν την ίδρυση του σημερινού κράτους της Βιρμανίας (Μιανμάρ), του οποίου θεωρείται ο ιδρυτής και αναφέρεται συχνά με τους τίτλους «Πατέρας του έθνους» και «Πατέρας της ανεξαρτησίας». Θεωρείται επίσης ως ο ιδρυτής των Τατμαντό (των ένοπλων δυνάμεων της χώρας).

Ο Αούνγκ Σαν γεννήθηκε με το όνομα Λιν (Htein Lin, ထိန်လင်း) στην πολίχνη Νατμάουκ της Βιρμανίας, που τότε ανήκε στις Βρετανικές Ινδίες. Η οικογένειά του θεωρείταιThant, σελ. 213 ότι ανήκε στη μεσαία τάξη και ο Λιν ήταν το υστερότοκο από εννέα αδέλφια. Από νεαρή ηλικία απεφάσισε να αγωνισθεί για τον τερματισμό της βρετανικής κυριαρχίας στη χώρα, και από τα φοιτητικά του χρόνια μέχρι την ωριμότητά του ίδρυσε ή συνδέθηκε με διάφορες πολιτικές ομάδες και κινήματα, ενώ μελέτησε ποικίλες σχολές πολιτικής σκέψεως σε όλη τη ζωή του. Από το πρώτο ήδη έτος των σπουδών του στο Πανεπιστήμιο της Ρανγκούν εκλέχθηκε στην εκτελεστική επιτροπή της Φοιτητικής Ενώσεως και έγινε αρχισυντάκτης της εφημερίδας της. Το 1938 εντάχθηκε στην «Εταιρεία Θακίν», μια εθνικιστική ομάδα, της οποίας διετέλεσε γενικός γραμματέας. Το επόμενο έτος συνετέλεσε στην ίδρυση του Κομμουνιστικού Κόμματος Βιρμανίας, αλλά παραιτήθηκε λίγο αργότερα εξαιτίας έντονων διαφωνιών με την υπόλοιπη ηγεσία του κόμματος. Κατόπιν συμμετέσχε στην ίδρυση του «Επαναστατικού Κόμματος του Λαού», του μετέπειτα Σοσιαλιστικού Κόμματος της Βιρμανίας, με κύριο πάντοτε στόχο τη βιρμανική ανεξαρτησία.

Λίγο προτού ξεσπάσει ο Β΄ Παγκόσμιος Πόλεμος, ο Αούνγκ Σαν πήγε στην Κίνα προκειμένου να ζητήσει υποστήριξη για τη βιρμανική ανεξαρτησία. Κατά την ιαπωνική κατοχή της πατρίδας του, υπηρέτησε ως «Υπουργός Πολέμου» στο «Κράτος της Μπούρμα», ένα κράτος-μαριονέτα των Ιαπώνων (και άρα εναντίον των Βρετανών) με επικεφαλής τον Μπα Μο. Καθώς όμως η πορεία του πολέμου άλλαξε υπέρ των συμμάχων, ο Αούνγκ Σαν προσεχώρησε στην άλλη πλευρά και πολέμησε κατά των Ιαπώνων, οπότε μετά τη λήξη του πολέμου έγινε πρωθυπουργός της Βρετανικής Αποικίας της Βιρμανίας και διαπραγματεύθηκε την ανεξαρτησία με τους Βρετανούς, με αποτέλεσμα τη «συμφωνία Αούνγκ Σαν - Άττλη» στις 27 Ιανουαρίου 1947. H συμφωνία προέβλεπε την ανεξαρτησία μετά τη εκπόνηση Συντάγματος. Ο Αούνγκ Σαν ήταν επικεφαλής του συνασπισμού κομμάτων «Αντιφασιστική Λαϊκή Ένωση Ελευθερίας», που κέρδισε τις εκλογές της 9ης Απριλίου 1947, αλλά δολοφονήθηκε μαζί με τους περισσότερους υπουργούς του λίγο πριν από την ανεξαρτησία της χώρας.

Η κόρη του, η Αούνγκ Σαν Σου Κι, ακολούθησε επίσης πολιτική σταδιοδρομία, τιμήθηκε με το Βραβείο Νόμπελ Ειρήνης το 1991, πολύ αργότερα έγινε η πρώτη γυναίκα Υπουργός Εξωτερικών στην ιστορία της χώρας και ανήλθε στο ισοδύναμο του πρωθυπουργού αξίωμα του «Συμβούλου του Κράτους», έως το πραξικόπημα του 2021.

Παραπομπές

Πηγές
 Το λήμμα «Αούνκ - Σαν» στη Νέα Ελληνική Εγκυκλοπαίδεια «Χάρη Πάτση», τόμος 6, σελ. 203
 Thant, Myint-U: The River of Lost Footsteps: A Personal History of Burma, εκδ. Faber & Faber Limited, Λονδίνο 2008

Εξωτερικοί σύνδεσμοι


Κατηγορία:Επαναστάτες
Κατηγορία:Βιρμανοί πολιτικοί
Κατηγορία:Δολοφονημένοι πολιτικοί